Boh Rom-Rom
Oleh: T.A Sakti
Musem Puasa cit na boh rom-rom
Makanan utom buka puwasa
Asai di Turki bak ulon peuphom
Nan jih nanggroe Rom bak dilee masa
Dilee that ramphak meung na boh rom-rom
Mulai bak phon buka puasa
Sabe tiep seupot beuna boh rom-rom
Meung tan rakan lon han rumeh muka!!!
Leupah that mudah peugot boh rom-rom
Asai na teupong gula ngon saka
Boh u nyang tuha taku tahayon
Talawok teupong ta reuboih sigra
Yoh goh geureuboih geubuliet teupong
Lam ruhung langsong geupasoe gula
Jeuet cit meulisan Beureueh gampong
Sideh gampong lon lagee nyan cara
Di Aceh Rayek gula meutong-tong
Bak jok meususon tan payah pula
Jitimoh keudroe lam uteuen rabon
Keudeh nanggroe lon meunan troih haba
‘Ohtoe puwasa katrok meutong-tong
Gula jok po lon u Pidie geuba
Teuka lontuwan jak bloe saboh on
Teupuwoe langsong u rumoh tangga
Aneukmiet galak bak phek-phek teupong
Buliet boh rom-rom seureuta bunda
Baro phon masak cit tutong-tutong
Geulawok langsong boeh U ngon saka
Ka tutong lidah aneuk Teh Sabon
Umu cit lhee thon gohlom puwasa
Hanjan preh sijuek hawa boh rom-rom
Meunan gampong lon bak dilee masa
Tapi lawet nyoe wahe rakan lon
Kuweh boh rom-rom leupah that langka
Meunan di Pidie meunan di Beutong
Di Tapak Tuan atawa Banda
Aneukmiet jinoe luwat boh rom-rom
Makanan Nekpong cit gaul hana
Akan punahlah nyan kueh rom-rom
‘Oh troih bak ujong geutanyoe tuha
Di Aceh Rayek lom bak peunyuem lon
Bak jok meususon jinoe pih langka
Gula jok jareueng boh rom-rom tanggong
Ujong bak ujong bandua langka
Na padum macam nan di boh rom-rom
Meunan rakan lon kheun ureueng tuha
Payah peu aleuet-pakhok di ulon
Bahle lon suson meunurot angka :
1. Boh du boudoih
2. Boh Malaka
3. Boh Cicak malem
4. Boh peukhem Teungku
5. Boh Meucot /Boh Meucrot
T.A. Sakti
Banda Aceh, Ramadhan 1430 H
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gla_Latn ace_Latn